**ΚΕΦΑΛΑΙΟ ΟΓΔΟΟ/ ΕΝΟΤΗΤΑ 35:**

**Οι διεκδικήσεις της Αντάντ και της Ελλάδας στην Οθωμανική αυτοκρατορία**

Το τέλος του Α’ Παγκοσμίου Πολέμου βρίσκει την Οθωμανική Αυτοκρατορία σε δύσκολη θέση. Ο σουλτάνος συνθηκολογεί και η Αντάντ καταλαμβάνει νευραλγικά σημεία στην Οθωμανική αυτοκρατορία θέτοντας τη χώρα υπό κατοχή.

***Ποιες ήταν οι κινήσεις της ελληνικής κυβέρνησης μετά το τέλος του Α’ Παγκοσμίου Πολέμου για να πετύχει τις επιδιώξεις της;***

Ο Βενιζέλος έστειλε στο συνέδριο του Παρισιού υπόμνημα (Δεκέμβριος 1918) με το οποίο διεκδικούσε μια ευρύτατη ζώνη εδαφών στη δυτική Μικρά Ασία με κέντρο τη Σμύρνη, την Α. Θράκη μέχρι τα πρόθυρα της Κωνσταντινούπολης και τα νησιά Ίμβρος και Τένεδος στην είσοδο των Στενών του Βοσπόρου.

Για να υποστηρίξει τις επιδιώξεις του ο Βενιζέλος και να αναχαιτίσει τις ιταλικές επιδιώξεις έγινε ο νέος σύμμαχος της Βρετανίας. Συγκεκριμένα

* έστειλε ελληνικός στρατό στην εκστρατεία της Αντάντ στη Ρωσία εναντίον των Μπολσεβίκων και
* παρείχε στήριξη στις μικρές βρετανικές δυνάμεις που βρίσκονταν στα Στενά.

***Ποια ήταν τα αποτελέσματα της πολιτικής του Βενιζέλου;***

Το συμβούλιο του Παρισιού έδωσε εντολή στην Ελλάδα, τον Απρίλιο του 1919, να στείλει στρατεύματά της στη Μικρά Ασία. Στις 2 Μαΐου 1919 Έλληνες στρατιώτες αποβιβάστηκαν στη Σμύρνη και κατέλαβαν την πόλη και μια περιοχή περίπου 17.000 τετραγωνικών χιλιομέτρων γύρω από αυτή.

***Πως δέχθηκαν την είσοδο των ελληνικών στρατευμάτων στη Σμύρνη οι εμπλεκόμενες πλευρές;***

* Οι Έλληνες της Μικράς Ασίας δέχτηκαν το γεγονός με ενθουσιασμό,
* Οι Τούρκοι αντέδρασαν αρνητικά. Με ευθύνη και των δύο πλευρών σημειώθηκαν από την πρώτη στιγμή επεισόδια με νεκρούς και τραυματίες.
* Οι Ιταλοί, που είχαν καταλάβει εδάφη νότια της ελληνικής ζώνης, δυσαρεστήθηκαν, καθώς διεκδικούσαν και εκείνοι τη Σμύρνη. Σε αρκετές περιπτώσεις οι τουρκικές επιθέσεις εναντίον των ελληνικών δυνάμεων προέρχονταν από περιοχές που ήταν υπό ιταλική διοίκηση.